b'\n_START_ARTICLE_\nKomorni zbor RTV Slovenija\n_START_PARAGRAPH_\nKomorni zbor RTV Slovenija (sprva Komorni zbor RTV Ljubljana) je komorni zbor, ki deluje pod okriljem ustanove Radiotelevizija Slovenija. Ustanovljen je bil leta 1937 in je neprekinjeno deloval od leta 1950 do leta 2005, ko ga je Glasbena produkcija RTV Slovenija zaradi pomanjkanja finan\xc4\x8dnih sredstev ukinila. Odtlej pod tem imenom deluje t. i. projektni zbor, v katerega RTV vsakokratno povabi razpolo\xc5\xbeljive pevce. Ansambel je svoj\xc4\x8das u\xc5\xbeival sloves enega najbolj\xc5\xa1ih slovenskih in jugoslovanskih komornih zborov ter prejel vrsto odli\xc4\x8dnih kritik, nagrad in priznanj: nagrado Dru\xc5\xa1tva slovenskih skladateljev, nagrado Jugoslovanske radiotelevizije Orfej, nagrado BBC za najbolj\xc5\xa1o poustvaritev sodobne glasbe na mednarodnem tekmovanju\xc2\xa0\xc2\xbbNaj narodi pojo\xc2\xab\xc2\xa0itd. Zbor je gostoval na \xc5\xa1tevilnih mednarodnih festivalih po Evropi, za radijski program pa je posnel vrsto del doma\xc4\x8dih in tujih skladateljev. Od ustanovitve dalje so ga vodili najvidnej\xc5\xa1i slovenski zborovski dirigenti.'